Diari Oficial de la Generalitat Valenciana


Sumari del DOGV 6804, del 26-06-2012 (2012/6342)

DECRET 104/2012, de 22 de juny, del Consell, pel qual es declara Paratge Natural Municipal l'enclavament denominat Cinc Germans, al terme municipal de Canals.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/06/22/104/dof/vci/html**

### Dades del document

Número de DOGV
:   6804

Data del DOGV
:   26-06-2012

Secció del DOGV
:   I. DISPOSICIONS GENERALS

Número del document
:   2012/6342


Data del document
:   22-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Descriptors 

:   * Canals
    * municipi
    * legislació
    * reserva natural

DECRET 104/2012, de 22 de juny, del Consell, pel qual es declara Paratge Natural Municipal l'enclavament denominat Cinc Germans, al terme municipal de Canals. [2012/6342]
PREÀMBUL
L'àmbit territorial del Paratge Natural Municipal Cinc Germans ocupa el sector sud-est del terme municipal de Canals, a 3 quilòmetres aproximadament del seu nucli urbà, i confronta amb els municipis de l'Olleria i Xàtiva. L'àrea, de 65,53 hectàrees, alberga valors ecològics, paisatgístics i d'ús públic que justifiquen la seua declaració com a espai natural protegit.
Geogràficament se situa al vessant nord de la serra Grossa, alineació muntanyosa corresponent als primers plecs prebètics que separa la comarca de la Vall d'Albaida de la Costera. Els materials predominants són calcàries del cretaci molt tectonitzades i amb fenòmens de carstificació.
En relació amb la vegetació existent, la formació predominant d'este espai està conformada per una màquia o garriga densa de coscoll (Quercus coccifera), margalló (Chamaerops humilis) i argelaga (Ulex parviflorus), juntament amb peus dispersos de pi blanc (Pinus halepensis). Al cim, on es troben sòls més desenrotllats, apareixen bosquets d'alzina (Quercus ilex ssp. rotundifolia) i de càdec (Juniperus oxycedrus) que no arriben a aconseguir port arbori, mentres que en punts menys elevats és freqüent trobar garroferes (Ceratonia siliqua) i oliveres (Olea europaea) procedents d'antics cultius hui abandonats i en procés de reforestació. En zones d'ombria, on hi ha un grau més alt d'humitat, apareixen exemplars d'arboç (Arbutus unedo) acompanyats de nombroses lianes com l'aritjol (Smilax aspera), la rogeta (Rubia peregrina) o el lligabosc mediterrani (Lonicera implexa).
El valor botànic d'este espai es confirma per la presència de dos hàbitats d'interés, com els matolls termomediterranis i preestèpics i la vegetació casmofítica de fissures de rocam calcari a la regió mediterrània.
Quant a la fauna, s'hi representa bé el grup de les aus, on és possible trobar algunes espècies associades als ecosistemes rupícoles, com el còlit negre (Oenanthe leucura) o la gralla de bec vermell (Pyrrhocorax pyrrhocorax). En zones forestals destaca el xot (Otus scops), mentres que en l'ecosistema de matoll són el siboc (Caprimulgus ruficollis) i un elenc variat d'aus xicotetes les que comporten més interés. Quant als mamífers, l'existència de carnívors com el gat salvatge (Felis silvestris), el teixó (Meles meles) i la fagina (Martes foina) mereixen una menció especial. A més, a causa de la proximitat de cavitats i buits en l'entorn del paratge, com ara el Túnel de Canals (lloc d'interés comunitari), és possible trobar diferents espècies de quiròpters que utilitzen la zona com a territori d'espai vital i recerca d'aliment.
És notable el valor paisatgístic del paratge: l'element orogràfic més destacable és l'alt de Montecruz (518 m), des del qual es poden contemplar altres llocs naturals d'interés del municipi com el Pla de Simetes, les Agulles dels Picatxos o el cim de la Talaia (556 m) i, de fons, bona part de la comarca; un conjunt que conforma un escenari d'alt valor escènic.
Pel que fa a patrimoni cultural, destaca la Creu de Canals, d'alt valor tradicional per als habitants de la localitat, ubicada en l'entorn de l'alt de Montecruz, a la qual es pujava en època de Pasqua per als festejos tradicionals d'esta data.
Finalment, cal mencionar que l'enclavament posseïx un gran potencial en relació amb les activitats d'esplai i d'educació ambiental. A les proximitats hi ha una zona d'ús públic que queda vinculada al paratge, l'àrea recreativa El Túnel, així com un alberg i una aula de naturalesa. Des d'este lloc partixen diverses rutes senderistes, com la senda del Portalet i la senda Vella del Túnel, que discorren per l'entorn del paratge. Es tracta, per tant, d'un enclavament que, a causa de la seua riquesa natural i els seus valors ecològics, botànics i d'ús públic, oferix alternatives variades per a l'ús i el gaudi.
Per tot això, i a iniciativa de l'Ajuntament de Canals, la Generalitat, en virtut del que establix l'article 49.1.10 de l'Estatut d'Autonomia de la Comunitat Valenciana, que establix, entre altres matèries, la competència exclusiva de la Generalitat sobre espais naturals protegits, d'acord amb les disposicions de l'article 149.1.23 de la Constitució Espanyola, considera necessària la declaració d'un règim especial de protecció dels valors naturals d'este espai.
Així, la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establix la figura de protecció denominada Paratge Natural Municipal, que es regula posteriorment pel Decret 161/2004, de 3 de setembre, del Consell, de Regulació dels Paratges Naturals Municipals, que s'adapta a les característiques d'este enclavament i permet la via jurídica idònia per a la consecució dels objectius previstos.
Per això, considerant els valors naturals i la importància de l'enclavament i de l'interés de l'Ajuntament de Canals, i atés que s'han complit en el procediment els tràmits necessaris per a la declaració del paratge natural municipal previstos específicament en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i en el Decret 161/2004, de 3 de setembre, del Consell, de Regulació dels Paratges Naturals Municipals, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 22 de juny de 2012,
DECRETE
Article 1. Objecte
1. És objecte d'este decret declarar, de conformitat amb les disposicions de l'article 24 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, paratge natural municipal l'espai denominat Cinc Germans, al terme municipal de Canals, per al qual s'establix un règim jurídic de protecció d'acord amb les normes que conté la llei esmentada.
2. En raó de l'interés botànic, ecològic, geomorfològic, paisatgístic i sociocultural del paratge natural municipal, i d'acord amb les disposicions de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i del Decret 161/2004, de 3 de setembre, del Consell, de regulació dels paratges naturals municipals, este règim jurídic està orientat a protegir la integritat dels ecosistemes naturals i no s'admeten usos o activitats que posen en perill la conservació dels valors que motiven la seua declaració.
Article 2. Àmbit territorial
1. El Paratge Natural Municipal Cinc Germans, amb una superfície de 65,53 hectàrees, es localitza al terme municipal de Canals, a la província de València, i la seua delimitació descriptiva i gràfica figura en els annexos I i II d'este decret, respectivament.
2. En cas de discrepància eventual entre la delimitació descriptiva i la delimitació gràfica, prevaldrà la primera.
Article 3. Administració, gestió i assessorament
1. L'administració i gestió del paratge natural municipal correspon a l'Ajuntament de Canals.
2. La direcció general competent en matèria d'espais naturals protegits designarà un/a tècnic/a de la conselleria que posseïsca les competències en matèria mediambiental, el/la qual prestarà assistència tècnica i assessorament en la gestió del paratge natural municipal.
Article 4. Règim de protecció
1. Amb caràcter general, en l'àmbit del paratge natural municipal podran continuar desplegant-se les activitats tradicionals compatibles amb les finalitats que motiven esta declaració que no impliquen deteriorament o regressió dels hàbitats naturals i els sòls, i s'exclou l'ús urbanístic dels seus terrenys, tal com es disposa en l'article 9.2 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, d'acord amb les seues regulacions específiques i amb allò que s'establix en este decret i en el Pla Especial de Protecció del Paratge Natural Municipal Cinc Germans corresponent, el document normatiu del qual consta en l'annex III d'este decret.
2. En l'àmbit del paratge natural municipal, les competències de les administracions públiques s'exerciran de manera que queden preservats tots els seus valors geomorfològics, botànics, ecològics, paisatgístics i culturals, i s'avaluaran amb una atenció especial els possibles impactes ambientals produïts com a repercussió d'activitats realitzades a les proximitats de l'àmbit protegit.
Article 5. Pla Especial de Protecció
1. En virtut de les disposicions de l'article 7 del Decret 161/2004, de 3 de setembre, del Consell, de regulació dels paratges naturals municipals, s'aprova el Pla Especial de Protecció del Paratge Natural Municipal Cinc Germans, al terme municipal de Canals.
2. En l'annex III d'este decret s'inclou la part dispositiva del Pla Especial de Protecció del Paratge Natural Municipal Cinc Germans mencionat.
Article 6. Consell de Participació del Paratge Natural Municipal Cinc Germans
1. Es crea el Consell de Participació del Paratge Natural Municipal Cinc Germans com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels representants d'interessos socials i econòmics afectats.
2. El Consell de Participació estarà compost per:
a) Quatre representants elegits/des, per mitjà d'un acord del ple, per l'Ajuntament de Canals, un/a dels/de les quals actuarà com a secretari/ària del Consell de Participació.
b) Un/a representant dels servicis territorials de València de la conselleria competent en matèria d'espais naturals protegits.
c) Un/a representant dels interessos socials, institucionals o econòmics afectats o que col·laboren en la conservació dels valors naturals a través de l'activitat científica, l'acció social, l'aportació de recursos de qualsevol classe o amb objectius que coincidisquen amb la finalitat de l'espai natural protegit, amb caràcter rotatori bianual, elegit/da per les entitats, associacions o col·lectius per règim de majories.
d) Un/a representant dels servicis territorials de València de la conselleria competent en matèria forestal.
La duració del mandat dels representants dels grups a, b i d coincidirà amb la del període corresponent de govern municipal, i es designaran a l'inici de cada un d'estos períodes.
3. L'Ajuntament podrà proposar la modificació de la composició del Consell de Participació per a donar-hi cabuda a altres representants de col·lectius amb interessos en el paratge natural municipal. La modificació de la composició del Consell de Participació haurà de ser aprovada per decret del Consell.
4. El Consell de Participació del Paratge Natural Municipal Cinc Germans es constituirà en el termini de sis mesos des de l'entrada en vigor d'este decret. L'Ajuntament de Canals haurà de notificar a l'òrgan competent en matèria d'espais naturals protegits la constitució de l'òrgan de participació en el termini de dos mesos.
5. Són funcions d'este òrgan col·legiat de caràcter consultiu les previstes en l'article 50 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
6. El/La president/a del Consell de Participació serà nomenat per l'Ajuntament de Canals per mitjà d'un acord del ple entre els membres del Consell.
7. A fi d'establir un funcionament adequat en l'actuació del Consell de Participació, este podrà aprovar unes normes internes de funcionament, sense perjuí de les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 7. Mitjans econòmics
1. El finançament del Paratge Natural Municipal Cinc Germans anirà a càrrec de l'Ajuntament de Canals.
2. L'Ajuntament de Canals habilitarà en els seus pressupostos els crèdits necessaris per a la correcta gestió del paratge natural municipal.
3. La conselleria competent en matèria de medi ambient podrà participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, de Regulació dels Paratges Naturals Municipals, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
Article 8. Règim d'infraccions i sancions
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i amb la Llei 42/2007, de 13 de desembre, del Patrimoni Natural i de la Biodiversitat, sense perjuí del que siga exigible en via penal, civil o de qualsevol altre orde en què es puga incórrer.
2. Els infractors estan obligats, en tot cas, a reparar els danys causats i restituir els llocs i elements alterats a la situació inicial.
DISPOSICIONS FINALS
Primera. Revisió
Qualsevol modificació del que establix este decret ha de ser aprovada per decret del Consell, amb audiència prèvia de l'Ajuntament de Canals, que, en el seu moment, va ser el que va presentar la iniciativa per a la declaració de Cinc Germans com a paratge natural municipal. En este cas, cal seguir el mateix procediment de tramitació, amb la participació corresponent de la conselleria competent en matèria d'espais naturals protegits.
Segona. Execució i desplegament
S'autoritza a la persona titular de la conselleria competent en matèria d'espais naturals protegits perquè, en el marc de les seues competències, dicte tot allò que siga necessari per a l'execució i el desplegament d'este decret.
Tercera. Entrada en vigor
Este decret entrarà en vigor l'endemà de la publicació en el Diari Oficial de la Comunitat Valenciana.
València, 22 de juny de 2012
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I
Delimitació del Paratge Natural Municipal Cinc Germans
1. L'àmbit territorial del Paratge Natural Municipal Cinc Germans està conformat per terrenys forestals que formen part de la muntanya V-3021, la Llometa dels Lladres, i que es localitzen al sector sud-est del municipi de Canals. En concret, els seus límits són els següents:
a) Límits nord i oest: de O a E, l'àmbit del paratge natural municipal limita amb la zona de domini públic de l'autovia CV-40, al tram des de l'eixida del Túnel de l'Olleria fins a arribar a la parcel·la cadastral 77 del polígon 10 (límit entre terreny forestal i parcel·la de cultiu), pròxima a la partida Cinc Germans. A partir d'ací, el límit discorre per les corbes de nivell directores consecutivament entre els 300, 350 i 400 metres d'altitud, fins a tallar amb el límit amb el terme municipal de Xàtiva.
b) Límit est: limita amb el terme municipal de Xàtiva.
c) Límit sud: de E a O, la delimitació del paratge natural municipal comença des del vèrtex trifini on confluïxen els termes municipals de Xàtiva, l'Olleria i Canals. A partir d'ací, prosseguix pel límit del terme municipal de Canals fins a arribar al Port Vell de l'Olleria, per on continua per un tram de l'antiga carretera que actua com a límit fins a tallar amb l'autovia CV-40.
(Límits de terme municipal segons la cartografia de l'Institut Cartogràfic Valencià [ICV] sèrie CV-05, de juliol de 2011).
2. L'àmbit territorial del Paratge Natural Municipal Cinc Germans queda definit per la parcel·la cadastral següent del terme municipal de Canals, segons la cartografia oficial de la Direcció General del Cadastre (Ministeri d'Hisenda i Administracions Públiques) de març de 2010: polígon 10: part de la parcel·la 177.
3. Delimitació geogràfica: el Paratge Natural Municipal Cinc Germans queda delimitat pel polígon els vèrtexs del qual, amb les coordenades corresponents, que consideren el sistema de referència European Datum 1950 (ED 50) i el sistema cartogràfic UTM (fus 30 N), s'inclouen en un arxiu en format digital que es troba a disposició de qui desitge consultar-lo en les dependències de la direcció general competent en matèria d'espais naturals protegits.
4. El Paratge Natural Municipal Cinc Germans té una superfície de 65,53 hectàrees.ANNEX III
Part dispositiva del Pla Especial de Protecció del Paratge Natural Municipal Cinc Germans, al terme municipal de Canals
TÍTOL I
Disposicions generals
Article 1. Naturalesa del pla
Este pla especial (PE), es redacta a l'empara de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Constituïx un dels plans especials previstos en els articles 177 i següents del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell.
Article 2. Finalitat
L'objectiu genèric pel qual es redacta este PE és l'establiment de les mesures necessàries per a garantir la protecció del Paratge Natural Municipal Cinc Germans quant a la conservació i millora de la flora i fauna, així com de les singularitats geològiques i paisatgístiques que presenta. El PE constituïx, per tant, el marc que regularà el règim d'ordenació de l'espai natural protegit, els usos i activitats permesos i prohibits i l'ús públic.
Article 3. Àmbit
1. L'àmbit del Paratge Natural Municipal Cinc Germans està conformat per terrenys forestals que formen part de la muntanya V-3021 la Llometa dels Lladres i que es localitzen al sector sud-est del municipi de Canals. En concret, els seus límits són els següents:
a) Límits nord i oest: de O a E, la delimitació del paratge limita amb la zona de domini públic de l'autovia CV-40, al tram des de l'eixida del Túnel de l'Olleria fins a arribar a la parcel·la cadastral 77 del polígon 10 (límit entre terreny forestal i parcel·la de cultiu), pròxima a la partida Cinc Germans. A partir d'ací, el límit discorre per les corbes de nivell directores consecutivament entre els 300, 350 i 400 metres d'altitud, fins a tallar amb el límit amb el terme municipal de Xàtiva.
b) Límit est: limita amb el terme municipal de Xàtiva.
c) Límit sud: de E a O, la delimitació del paratge comença des del vèrtex trifini on confluïxen els termes municipals de Xàtiva, l'Olleria i Canals. A partir d'ací, prosseguix pel límit del terme municipal de Canals fins a arribar al Port Vell de l'Olleria, per on continua per un tram de l'antiga carretera que actua com a límit fins a tallar amb l'autovia CV-40.
(Límits de terme municipal segons la cartografia de l'Institut Cartogràfic Valencià [ICV] sèrie CV-05, de juliol de 2011.)
L'àmbit territorial del Paratge Natural Municipal Cinc Germans queda definit per la parcel·la cadastral següent del terme municipal de Canals, segons la cartografia oficial de la Direcció General del Cadastre (Ministeri d'Hisenda i Administracions Públiques) de març de 2010: polígon 10: part de la parcel·la 177.
2. El paratge natural municipal té una superfície de 65,53 hectàrees.
Article 4. Efectes
1. De conformitat amb les disposicions de l'article 42 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, el PE s'ajustarà al que preveu la legislació urbanística.
2. Les determinacions d'este PE seran aplicables directament i prevaldran sobre el planejament urbanístic municipal.
3. El planejament urbanístic municipal que s'aprove després de l'entrada en vigor d'este PE s'ha d'ajustar a les determinacions protectores que conté, i ha d'assignar les classificacions i qualificacions del sòl d'acord amb les normes i criteris ací establits, i de manera que es respecten les limitacions d'ús imposades pel PE.
4. Les determinacions d'este PE s'entendran sense perjuí de les que contenen les legislacions sectorials i, en particular, les normes, reglaments o plans que s'aproven per al desplegament i compliment de la finalitat protectora d'este pla, així com les d'aquells destinats a la millora de la qualitat de vida dels ciutadans i el desenrotllament sostenible.
En el cas que la normativa que conté este pla resulte més protectora, s'aplicarà amb preferència sobre la que conté la legislació sectorial, sempre que no estiga en contradicció amb la seua finalitat. En tot cas, l'aprofitament urbanístic dels terrenys es realitzarà d'acord amb les previsions d'este PE.
Article 5. Tramitació, vigència i revisió
1. El PE es tramitarà d'acord amb la legislació vigent.
2. Les determinacions del PE entraran en vigor a partir de l'endemà de la publicació en el Diari Oficial de la Comunitat Valenciana i continuaran vigents fins que no es revise el pla, per haver canviat prou les circumstàncies o els criteris que han determinat la seua aprovació.
3. La revisió o modificació de les determinacions del PE podrà realitzar-se en qualsevol moment seguint els mateixos tràmits que s'hagen seguit per a la seua aprovació i, per tant, estarà sotmesa al procediment d'avaluació d'impacte ambiental.
Article 6. Contingut
El contingut de la documentació del PE es correspon amb les disposicions de l'article 183 del Reglament d'Ordenació i Gestió Territorial i Urbanística, aprovat per mitjà del Decret 67/2006, de 19 de maig, del Consell. En concret, inclou els apartats següents:
1. Memòria informativa i justificativa
Inclou els aspectes descriptius i justificatius, així com els estudis complementaris necessaris per al desenrotllament de l'ordenació, d'acord amb els objectius que justifiquen la seua elaboració.
2. Normativa
La normativa del PE inclou normes generals per a la regulació d'usos i activitats, que es dividix en normes per a la protecció de recursos de domini públic i normes sobre regulació d'activitats d'ús públic.
No s'inclou un apartat de normativa particular, ja que en l'ordenació efectuada en el pla especial s'ha considerat la totalitat de l'espai natural protegit com una única àrea (àrea forestal) i, per tant, no és necessari l'establiment de normes específiques que diferencien, quant al règim de protecció, unes zones respecte d'altres.
3. Plans
El PE inclou els plans següents:
a) Plans d'informació.
b) Plans d'ordenació.
Els plans d'ordenació tenen caràcter normatiu i, conjuntament amb les disposicions del text, formen part indivisible de la normativa del PE.
4. Normes per a la gestió.
5. Mecanismes de finançament.
6. Règim sancionador.
Article 7. Interpretació
1. En la interpretació d'este PE caldrà ajustar-se al que resulte de la seua consideració com un tot unitari, utilitzant sempre la memòria informativa i justificativa com a document en què es contenen els criteris i principis que han orientat la redacció del pla.
2. En cas de conflicte entre les normes de protecció i els documents gràfics del pla prevaldran les primeres, excepte quan la interpretació derivada dels plànols recolze també en la memòria, de tal manera que es faça patent l'existència d'algun error material en les normes.
3. En l'aplicació d'este PE prevaldrà la interpretació que comporte un grau més alt de protecció dels valors naturals i culturals de l'àmbit del pla.
4. En qualsevol supòsit no previst en este PE serà preceptiu l'informe favorable de l'Ajuntament de Canals, sense perjuí de les competències sectorials que puguen haver-hi.
Article 8. Règim d'avaluació d'impactes ambientals
Els projectes, plans, actuacions, obres i activitats que es realitzen o implanten en l'àmbit territorial del paratge natural municipal se sotmetran al règim d'avaluació ambiental establit en la legislació autonòmica valenciana i estatal sobre avaluació d'impacte ambiental vigent en eixe moment.
Article 9. Autoritzacions i informes previs
1. L'Ajuntament de Canals, com a òrgan gestor del paratge natural municipal, ha d'informar preceptivament qualsevol actuació o activitat que puga afectar l'espai natural protegit.
2. Esta normativa especifica les actuacions, els plans i els projectes l'execució dels quals requerix l'autorització de l'Ajuntament de Canals, i els que requerixen l'informe de la conselleria competent en matèria de medi ambient.
3. Les autoritzacions anteriors s'atorgaran sense perjuí de l'obligació d'obtindre les llicències o autoritzacions que siguen aplicables amb caràcter sectorial a determinades activitats, així com en concordança amb el que establix esta normativa.
4. D'acord amb la legislació vigent en matèria d'aigües, per a la realització de qualsevol obra o treball en el domini públic hidràulic cal obtindre les autoritzacions administratives necessàries per l'organisme de conca en l'àmbit de les seues competències, a excepció dels casos especials regulats legalment.
TÍTOL II
Normes generals de regulació d'usos i activitats
CAPÍTOL I
Normes sobre protecció de recursos de domini públic
Secció primera
Protecció de recursos hidrològics
Article 10. Marc general per a la protecció dels recursos hídrics i del domini públic hidràulic
1. La protecció dels recursos hídrics en l'àmbit del PE es regirà, amb caràcter general, per la normativa sectorial marc en matèria d'aigües i, de manera especial, pel Reial Decret Legislatiu 1/2001, de 20 de juliol, pel qual es va aprovar el text refós de la Llei d'Aigües, i les disposicions que el despleguen.
2. En l'aplicació d'este PE es tindrà en compte el principi rector del Reial Decret Legislatiu 1/2001, de 20 de juliol, de manera que siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la naturalesa, a l'efecte que este regula, i fonamentalment quant al domini públic hidràulic.
3. En relació amb el domini públic hidràulic i en el marc de les competències que li són atribuïdes, l'Estat, a través de l'organisme de conca, exercirà les funcions que li són atribuïdes per la legislació sectorial vigent.
Article 11. Qualitat de l'aigua
Amb caràcter general, queden prohibits els usos i les activitats susceptibles de provocar la contaminació o degradació de la qualitat de les aigües. A fi de protegir la qualitat de les aigües, caldrà vetlar pel compliment estricte de la legislació vigent en matèria d'extracció d'aigües, abocaments i depuració.
Article 12. Caixers, riberes i marges dels cursos d'aigua
1. Es mantindran les condicions naturals dels caixers i quedaran prohibides les obres i construccions, amb caràcter provisional o permanent, que puguen alterar o dificultar el curs de les aigües, que no es podran canalitzar o dragar excepte en els casos necessaris per a obres autoritzades de condicionament o neteja de caixers.
2. Es consideren compatibles amb la protecció del paratge les actuacions de manteniment de caixers i gestió de recursos hídrics que ha de realitzar la Confederació Hidrogràfica del Xúquer en l'àmbit de les seues competències.
3. En la zona de domini públic hidràulic, com també en els marges inclosos en les zones de servitud i de policia definides en la Llei d'Aigües, es conservarà la vegetació. Es permetran treballs de neteja i desbrossament selectius quan hi haja risc per a la seguretat de les persones o els béns en cas d'avinguda, o quan hi haja risc d'incendis.
4. Es prohibix l'ocupació del domini públic hidràulic i de la zona de servitud per instal·lacions o construccions de qualsevol tipus, permanents o temporals, excepte en els casos de neteja, d'acord amb les disposicions d'aplicació.
Article 13. Protecció d'aigües subterrànies
Queda prohibit l'establiment de pous, rases, galeries o qualsevol dispositiu destinat a facilitar l'absorció pel terreny d'aigües residuals que puguen produir, per la seua toxicitat o per la seua composició química i bacteriològica, la contaminació de les aigües superficials o profundes.
Article 14. Abocaments
1. Es prohibix l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic. L'Ajuntament de Canals ha de vetlar pel compliment de la legislació en matèria d'abocaments en les edificacions limítrofes a l'àmbit del pla especial.
2. Es prohibix l'abocament o el depòsit permanent o temporal de qualsevol tipus de residus sòlids, runa o substàncies, qualsevol que siga la seua naturalesa, que constituïsquen, o puguen constituir, un perill de contaminació de les aigües o degradació del seu entorn, excepte en els casos de neteja, d'acord amb el que preveu l'article 49 del Reglament del Domini Públic Hidràulic.
Article 15. Captacions d'aigua
Queda prohibida l'obertura de pous o captacions d'aigua dins dels límits del pla especial.
Secció segona
Protecció de sòls
Article 16. Moviment de terres i extracció de recursos minerals
1. De forma general, es prohibix l'extracció de recursos minerals en tot l'àmbit del PE.
2. Els moviments de terra que es realitzen com a conseqüència de l'execució d'actuacions o obres permeses en esta normativa estaran subjectes a l'obtenció prèvia de llicència urbanística. En queden exceptuades les obres de construcció, reparació o conservació de carreteres de titularitat pública, perquè constituïxen obres públiques d'interés comunitari i no estan sotmeses a l'obtenció de llicència municipal, ni als altres actes de control preventiu que establix la legislació de règim local.
3. Es permetran els moviments de terres per a la correcció de talussos amb perill d'erosió sempre que es limiten a la mínima àrea d'actuació possible, complisquen les condicions establides en l'autorització administrativa corresponent i la llicència urbanística necessària i no suposen la destrucció o el deteriorament d'espècies vegetals protegides o de gran valor ecològic.
Article 17. Conservació de la coberta vegetal
1. Es consideren prioritàries en l'àmbit del PE totes les actuacions que tendisquen a conservar o recuperar la coberta vegetal com a mitjà per a evitar els processos erosius.
2. Les actuacions que puguen alterar de manera significativa les condicions de la coberta vegetal requeriran la redacció d'una memòria o projecte, que haurà de ser aprovat per l'Ajuntament de Canals, amb l'autorització prèvia de la conselleria competent en matèria de medi ambient.
3. Els treballs de restauració de la coberta vegetal aniran dirigits a la conservació i recuperació de les formacions vegetals autòctones característiques.
Article 18. Pràctiques de conservació de sòls
1. Es prohibix la destrucció de bancals i dels seus marges, així com les transformacions agrícoles i les labors que posen en perill la seua estabilitat o suposen la seua eliminació.
2. En les zones amb sòls amb un major grau de degradació per l'erosió, s'afavoriran totes les actuacions que tendisquen a la seua conservació: recuperació de la coberta vegetal, restauració i manteniment de marges, bancals i murs de pedra i manteniment d'antics cultius llenyosos.
3. D'acord amb les disposicions de l'article 28 de la Llei 3/1993, de 9 de desembre, de la Generalitat, Forestal de la Comunitat Valenciana, l'administració vetlarà, actuant si és necessari amb caràcter subsidiari, per l'estabilització i conservació dels terrenys situats en vessants, amb terrasses o bancals que hagen deixat de ser conservats o s'abandonen com a sòls agrícoles.
4. Es prohibix la rompuda de terrenys amb vegetació silvestre per a l'establiment d'àrees de cultiu.
5. En cas de dur-se a terme treballs de repoblació forestal, els mètodes de preparació del terreny seran puntuals, com ara l'excavació de clots, de forma manual o mecanitzada, o l'obertura de caselles. No està permesa la realització d'aterrassaments de sòls, excepte en projectes de correcció de desnivells.
6. Sempre que la realització d'una obra vaja acompanyada de la generació de talussos per desmunt o terraplè serà obligatòria la fixació d'estos per mitjà de repoblació vegetal amb espècies pròpies de la zona o elements naturals. Excepcionalment, quan no hi haja altres solucions, es podran permetre les actuacions d'obra civil sempre que siguen tractades per mitjà de tècniques d'integració paisatgística o utilitzant murs de pedra.
Secció tercera
Protecció d'elements d'interés geològic,
geomorfològic i coves
Article 19. Protecció d'elements d'interés geològic, geomorfològic i coves
1. Es consideren de protecció especial tots els elements de singular interés geològic o geomorfològic presents dins de l'àmbit del paratge natural municipal.
2. En general, este PE està subjecte a les disposicions de la legislació sectorial que siga aplicable per a cada un dels elements considerats dins d'este article.
3. Els elements d'interés geològic i geomorfològic i els rocams es mantindran sense modificacions de l'estructura i, per això, cosa queda prohibida qualsevol activitat que puga representar una degradació o deteriorament o limitació visual respecte a este patrimoni.
Secció quarta
Protecció de la vegetació silvestre
Article 20. Formacions vegetals i hàbitats
1. Es consideren formacions vegetals subjectes a les determinacions d'este pla totes aquelles no cultivades o resultants de l'activitat agrícola. Esta determinació no inclou la vegetació adventícia que acompanya els cultius, ni les formacions ruderals i nitròfiles que colonitzen els carrers, vials, parets, cunetes, abocadors, runams, erms i altres àrees molt antropitzades.
2. Es consideren hàbitats naturals d'interés en l'àmbit territorial del paratge natural municipal els relacionats a continuació, identificats pel codi establit en l'annex I de la Llei 42/2007, de 13 de desembre, del Patrimoni Natural i de la Biodiversitat:
a) 5330: matolls termomediterranis i preestèpics.
b) 8210: pendents rocosos calcícoles amb vegetació casmofítica.
Article 21. Tala i recol·lecció
1. En l'àmbit del PE, es prohibix la recol·lecció total o parcial de tàxons vegetals per a fins comercials.
2. D'acord amb les disposicions del Decret 70/2009, de 22 de maig, del Consell, pel qual es crea i es regula el Catàleg Valencià d'Espècies de Flora Amenaçades i es regulen mesures addicionals de conservació per a tàxons protegits, catalogats i no catalogats, i vigilats, es prohibix arreplegar-los, tallar-los, mutilar-los, arrancar-los o destruir-los de la naturalesa. També es prohibix posseir, naturalitzar, transportar, vendre, comerciar o intercanviar, oferir amb fins de venda o intercanvi, importar o exportar exemplars vius o morts, així com els seus propàguls o restes, excepte els casos que reglamentàriament es determinen. Estes prohibicions s'aplicaran a totes les fases del cicle biològic d'estos tàxons.
3. Per a qualsevol de les categories de protecció del Decret 70/2009, de 22 de maig, del Consell, queda prohibida qualsevol afecció al seu hàbitat que tinga repercussions negatives sobre els tàxons.
4. Sense perjuí de la necessitat d'obtenció de l'autorització corresponent de la conselleria competent en matèria forestal i de les disposicions del Decret 98/1995, de 16 de maig, del Consell, pel qual es va aprovar el Reglament de la Llei 3/1993, de 9 de desembre, de la Generalitat, Forestal de la Comunitat Valenciana, es podrà realitzar l'extracció de fusta o llenya si respon a algun dels criteris següents:
a) Com a resultat de tractaments de millora de les formacions arbrades.
b) Com a resultat de tasques de prevenció d'incendis.
c) Com a resultat de mesures fitosanitàries.
d) Per eradicació d'espècies al·lòctones invasores.
e) Amb motiu de la realització d'estudis científics.
5. Sense perjuí de les disposicions dels punts anteriors d'este article, es permet la recol·lecció consuetudinària de fruits, llavors i plantes silvestres de consum tradicional com ara bolets, espàrrecs, móres, etc. sempre que hi haja consentiment tàcit del propietari i sense perjuí de les limitacions específiques que la conselleria competent en matèria de medi ambient puga establir quan resulte perjudicial, per la intensitat o altres causes, per a la flora o la fauna. En el cas de recol·lecció de plantes silvestres o bolets, en queda prohibida l'arrancada; cal recol·lectar, per tant, tallant-los, i no es permet l'ús d'instruments com ara aixades o rastells.
L'arreplega de fongs en els terrenys forestals queda regulada per l'Orde de 16 de setembre de 1996, de la Conselleria d'Agricultura i Medi Ambient, per la qual es regula la recol·lecció de bolets i altres fongs al territori de la Comunitat Valenciana.
Article 22. Gestió general de la vegetació
1. Els treballs de gestió i regeneració de la coberta vegetal tindran per objecte la formació i potenciació de les comunitats naturals característiques de l'àmbit del pla, en les diferents fases de desenrotllament, amb un èmfasi especial en els hàbitats naturals d'interés identificats en l'article 20 d'esta normativa. En conseqüència, s'afavorirà l'evolució de la vegetació de matoll característica de la zona termomediterrània i vegetació de fissures de rocams calcaris a la regió mediterrània.
Les espècies herbàcies, arbustives i arbòries que pertanyen a les formacions naturals seran utilitzades per a accelerar el dinamisme de la vegetació, la protecció del sòl i l'aprovisionament de recursos genètics de la vegetació.
2. Queda prohibida la introducció i repoblació amb espècies exòtiques, i per estes s'entén tota espècie, subespècie o varietat que no pertanga, o haja pertangut històricament, a la vegetació silvestre de l'àmbit del pla.
3. La introducció i reintroducció d'espècies autòctones que no existisquen actualment a la zona i la manera de realitzar-la requeriran un pla de reintroducció, d'acord amb els criteris establits per la Unió Internacional de Conservació de la Naturalesa (UICN), a més l'autorització de la conselleria competent en matèria de medi ambient.
4. Queda prohibida, en l'àmbit del paratge natural municipal, la introducció d'espècies susceptibles de constituir plagues o de generar malalties.
5. La gestió dels recursos forestals dirigirà les seues actuacions a la conservació, millora i protecció dels terrenys forestals segons les determinacions de la Llei 3/1993, de 9 de desembre, de la Generalitat, Forestal de la Comunitat Valenciana, i del seu reglament executiu, aprovat pel Decret 98/1995, de 16 de maig, del Consell.
6. D'acord amb l'article 72 i següents de l'esmentat Decret 98/1995, és obligatòria l'autorització de la conselleria competent en matèria forestal per a realitzar qualsevol modificació de l'estructura vegetal d'una finca forestal (aclarides, talls de millora i sanejament, podes de formació, neteges, tales, etc.). Caldrà adjuntar a la sol·licitud d'autorització un document on s'especifiquen les accions previstes, i al qual s'hauran d'ajustar els treballs que es vol realitzar.
Secció quinta
Protecció de la fauna
Article 23. Protecció de la fauna silvestre
1. En relació amb la protecció de la fauna silvestre, cal ajustar-se, en tot cas, a la normativa sectorial que hi siga aplicable, així com les diferents regulacions sobre l'estat legal de les diverses espècies de l'àmbit d'estudi segons els catàlegs d'espècies amenaçades (tant a escala regional com nacional), directives comunitàries o convenis internacionals.
2. Sense perjuí de la normativa sectorial aplicable sobre fauna, es consideren protegides totes les poblacions d'espècies animals silvestres del paratge, amb les excepcions següents:
a) Espècies cinegètiques, regulades específicament per les seues normatives sectorials.
b) Espècies el control de poblacions de les quals puga ser autoritzat o promogut per la conselleria competent en matèria de medi ambient de conformitat amb les determinacions de la normativa sectorial sobre fauna.
3. Les intervencions que es realitzen en el paratge sobre la coberta vegetal, els sòls, el medi hídric i, en general, els diferents hàbitats faunístics, han de garantir el manteniment de les condicions adequades per a la pervivència i, si és el cas, la reproducció de les poblacions animals afectades. Per a evitar molèsties a la fauna durant l'època de reproducció, els tractaments silvícoles i altres activitats potencialment pertorbadores es realitzaran fora de les èpoques més sensibles.
4. Amb caràcter general, i sense perjuí del que establix la legislació sectorial sobre fauna, no es permeten en l'àmbit del paratge les activitats que puguen provocar, directament o indirectament, la destrucció o el deteriorament de poblacions d'espècies animals silvestres o dels seus hàbitats. La prohibició s'estén especialment als hàbitats i enclavaments necessaris per als cicles vitals de la fauna, com ara nius, caus i dormidors, com també a les èpoques de més sensibilitat.
En particular, es prohibix:
a) La destrucció, la mort, el deteriorament, la recol·lecció, el comerç, la captura en viu, la possessió o l'exposició d'animals vius o les seues restes que es troben protegits per la legislació sectorial vigent i per estes normes.
b) La recol·lecció, la possessió o el comerç d'ous o cries.
c) La producció de sons innecessaris que alteren la tranquil·litat habitual de la fauna.
d) L'emissió de llums que incidisquen negativament sobre hàbitats i enclavaments d'especial interés per a la fauna.
Article 24. Repoblació o solta d'animals
1. Es prohibix la repoblació i solta de qualsevol espècie animal exòtica, entenent-se com a tal tota espècie, subespècie o varietat que no pertanga, o haja pertangut històricament, a la fauna de l'àmbit del pla, excepte l'ús d'espècies per al control biològic de plagues que realitze o autoritze l'administració.
2. En relació amb les espècies autòctones catalogades i protegides, de conformitat amb les disposicions de les normes legals d'aplicació, la introducció i reintroducció d'espècies o el reforç de poblacions, i la manera de realitzar-les, requerirà un pla de reintroducció, d'acord amb els criteris establits per la Unió Internacional de Conservació de la Naturalesa (UICN), i haurà d'estar autoritzada o promoguda per la conselleria competent en matèria de medi ambient.
Article 25. Closes i tanques
Es prohibix l'alçament de closes i tanques dins de l'àmbit del PE, llevat de les zones de protecció de l'autovia CV-40 i la carretera CV-596.
Secció sexta
Protecció de les vies pecuàries
Article 26. Conservació i defensa de les vies pecuàries
1. Segons el Projecte de Classificació de les Vies Pecuàries del terme municipal de Canals, per l'àmbit del PE discorren les vies pecuàries següents:
a) Assagador de la Casa del Guarda.
b) Assagador de Castella.
2. Estes vies pecuàries són béns de domini públic de la Comunitat Valenciana i, en conseqüència, inalienables, imprescriptibles i inembargables i, respecte a estes, cal complir les disposicions de la Llei de Vies Pecuàries.
3. Qualsevol actuació que es duga a terme i que puga afectar les vies pecuàries que discorren per l'àmbit del paratge natural municipal han de complir el que establix la Llei 3/1995, de 23 de març, de Vies Pecuàries.
4. Es fomentarà la designació d'interés natural de les vies pecuàries presents en l'àmbit d'este pla, d'acord amb el que establix l'article 17 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.
Secció sèptima
Protecció del paisatge
Article 27. Impacte paisatgístic
1. Es consideraran els valors paisatgístics com un criteri determinant en la gestió del paratge natural municipal. En conseqüència, la implantació d'usos, activitats o actuacions que, per les seues característiques, puguen generar impacte paisatgístic, haurà de realitzar-se de manera que se'n minimitze l'efecte negatiu sobre el paisatge.
2. L'Ajuntament de Canals tindrà en compte, quan emeta informes sobre els projectes referents al paratge o els autoritze, l'efecte de la seua realització sobre els valors paisatgístics del paratge.
3. Les actuacions de qualsevol tipus que siguen autoritzades es realitzaran atenent la seua integració màxima en el paisatge i el mínim impacte ambiental.
4. Es protegirà el paisatge al voltant de les fites i elements singulars de caràcter natural, com ara rocams, arbres exemplars, etc., per als quals s'establiran perímetres de protecció sobre la base de conques visuals que garantisquen la seua prominència en l'entorn.
Article 28. Publicitat estàtica
1. Es prohibix amb caràcter general, la col·locació de cartells informatius de propaganda, inscripcions o artefactes de qualsevol naturalesa amb fins publicitaris, incloent-hi la publicitat recolzada directament o construïda tant sobre elements naturals del territori com sobre edificacions.
2. Al paratge natural municipal s'admetran, únicament, els indicadors d'activitats, establiments i llocs que, per les seues dimensions, disseny i col·locació siguen adequats a l'estructura ambiental on s'instal·len, així com tots els de caràcter institucional relacionats amb l'ús públic i la gestió de l'àmbit territorial objecte del PE.
Article 29. Integració paisatgística
1. L'equipament de baix impacte, la instal·lació del qual s'autoritze en l'àmbit del PE, d'acord amb les disposicions d'esta normativa com a suport a l'ús públic extensiu-naturalístic (senyals, plafons, barreres o palissades de fusta, passamans, miradors, etc.) o altres elements introduïts per l'home en el medi natural utilitzaran materials o acabats amb característiques de color, brillantor i textura que presenten un aspecte neutre des del punt de vista paisatgístic i no resulten especialment cridaners, visibles o inusuals.
2. En general, es procurarà l'ús de materials naturals, com ara la fusta i la pedra. No obstant això, si es requerix un altre tipus de materials es procurarà la seua integració cromàtica amb l'entorn, evitant l'ús d'acabats amb tonalitats saturades o molt lluminoses, que causen brillantors o reflectàncies, pròpies dels acabats metàl·lics.
3. Els tancaments seran senzills i visualment permeables, especialment en els punts des dels quals és possible contemplar vistes panoràmiques.
Secció octava
Protecció del patrimoni cultural
Article 30. Patrimoni cultural
1. En l'àmbit del PE, la protecció del patrimoni històric i cultural, inclòs el patrimoni arqueològic i paleontològic, es regirà per les disposicions de la Llei 4/1998, d'11 de juny, de la Generalitat, del Patrimoni Cultural Valencià, i per la Llei 5/2007, de 9 de febrer, de modificació de l'anterior.
2. La dita Llei 5/2007, de 9 de febrer, de la Generalitat, de modificació de la Llei 4/1998, d'11 de juny, del Patrimoni Cultural Valencià, establix que el patrimoni cultural valencià està constituït pels béns mobles i immobles de valor històric, artístic, arquitectònic, arqueològic paleontològic, etnològic, documental, bibliogràfic, científic, tècnic o de qualsevol naturalesa cultural. També formen part del patrimoni cultural valencià, com béns immaterials del patrimoni etnològic, les creacions, els coneixements, les tècniques, les pràctiques i els usos més representatius i valuosos de les formes de vida i de la cultura tradicional valenciana. Així mateix, formen part d'este patrimoni com a béns immaterials les expressions de les tradicions del poble valencià en les seues manifestacions musicals, artístiques, gastronòmiques o d'oci, i especialment les que han sigut objecte de transmissió oral i les que mantenen i potencien l'ús del valencià. Els béns immaterials de naturalesa tecnològica que constituïsquen manifestacions rellevants o fites d'evolució tecnològica de la Comunitat Valenciana són, així mateix, elements integrants del patrimoni cultural valencià.
3. Els elements i conjunts considerats recursos històrics i etnològics podran acollir usos turisticorecreatius sempre que estos no impliquen la pèrdua dels seus valors científics i culturals i amb l'obtenció prèvia de l'informe favorable de la conselleria competent en matèria de cultura.
4. Si, amb motiu de la realització de reformes, demolicions, transformacions o excavacions en immobles no compresos en zones arqueològiques o paleontològiques, o en espais de protecció o àrees de vigilància arqueològica o paleontològica, apareixen restes d'esta naturalesa o indicis de la seua existència, el promotor, el constructor i el tècnic director de les obres estan obligats a suspendre immediatament els treballs i a comunicar la troballa en els termes preceptuats en l'article 65 de la Llei 4/1998, d'11 de juny, de la Generalitat, el règim del qual s'hi aplicarà íntegrament. Si es tracta de béns mobles, la conselleria competent en matèria de cultura, en el termini de deu dies des que tinga coneixement de la troballa, podrà acordar la continuació de les obres, amb la intervenció i vigilància dels servicis competents, cas en què establirà el pla de treball, o quan ho considere necessari per a la protecció del patrimoni arqueològic o paleontològic i, en tot cas, quan la troballa es referisca a restes arqueològiques de construccions històriques o artístiques o a restes i vestigis fòssils de vertebrats, prorrogarà la suspensió de les obres i determinarà les actuacions arqueològiques o paleontològiques que calga realitzar. En tot cas, donarà compte de la seua resolució a l'Ajuntament de Canals. La suspensió no podrà durar més del temps imprescindible per a la realització de les actuacions mencionades. Hi seran aplicables les normes generals sobre responsabilitat de les administracions públiques per a la indemnització, si és el cas, dels perjuís que la pròrroga de la suspensió puga ocasionar.
CAPÍTOL II
Normes sobre regulació d'activitats i infraestructures
Secció primera
Activitats extractives i mineres
Article 31. Activitats extractives i mineres
Es prohibix la realització d'activitats extractives i mineres en l'àmbit del PE.
Secció segona
Activitats agrícoles
Article 32. Normes generals
1. Es prohibix l'activitat agrícola en el paratge natural municipal, perquè es tracta d'una activitat que en l'actualitat no té lloc en el seu àmbit.
2. A l'efecte previst en l'apartat anterior, no es consideren sotmesos a l'activitat agrícola els terrenys el cultiu dels quals haja sigut abandonat per un termini superior a deu anys o que hagen adquirit senyals inequívocs de la seua vocació forestal.
Article 33. Conservació dels antics terrenys cultivats
1. Els terrenys forestals existents en l'àmbit del PE, definits genèricament per la Llei 3/1993, de 9 de desembre, de la Generalitat, modificada en l'article 2 per l'article 32 de la Llei 10/1998, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i cartografiats en l'Inventari de Sòl Forestal que figura com a annex de l'Acord de 15 de juny de 2007, del Consell, pel qual s'aprova l'Inventari Forestal de la Comunitat Valenciana, no es podran transformar en agrícoles, ni ser considerats com a tals.
2. Els marges de pedra, funcionals o en ruïnes associats a antics bancals o per a la correcció de processos erosius en terrenys agrícoles, són d'especial interés en l'àmbit del PE i, per tant, s'establix com a mesura prioritària la seua restauració. Les pedres que s'usen per a la restauració han de procedir dels antics murs i, si no n'hi ha, de pedreres legalitzades tan pròximes com siga possible. Els marges es construiran sense rejuntar la cara exterior i fent ixents regulars pels quals puga escalar la fauna. Es procurarà que l'estructura del mur tinga galeries naturals per a mamífers xicotets, per mitjà de la col·locació de tubs a diferents altures, que es retiraran una vegada consolidat el mur.
Article 34. Construccions i instal·lacions relacionades amb les activitats agropecuàries
Es prohibix, amb caràcter general, tot tipus d'edificacions de nova planta, construccions i instal·lacions vinculades a l'explotació agrària (magatzems de productes i maquinàries, quadres, estables, etc.) o a la primera transformació de productes (assecadors, serradores, etc.).
Secció tercera
Activitats ramaderes
Article 35. Concepte i règim general d'ordenació
1. Amb caràcter general, es considera autoritzable el pasturatge extensiu dins de l'àmbit del PE. En el cas que s'autoritze l'exercici d'esta activitat, se sotmetrà a les normes i plans sectorials que hi siguen aplicables.
2. L'ordenació de la ramaderia extensiva sobre terrenys forestals s'ha de realitzar, almenys, tenint en compte les condicions següents:
a) Delimitació d'àrees fitades.
b) Definició de la càrrega ramadera aplicable a les diferents zones.
c) Disseny d'un sistema de rotació per a evitar la sobrepastura.
d) En tot cas, les activitats ramaderes han de ser compatibles amb els usos didàctics i recreatius del paratge.
3. L'aprofitament de pastures podrà limitar-se quan se'n puga derivar un risc per afecció d'espècies d'interés, per a la conservació dels sòls o la coberta vegetal o quan hi haja arbres jóvens, especialment en zones en procés de regeneració.
4. Tal com s'establix en l'article 4 del Decret 6/2004, de 23 de gener, del Consell, pel qual s'establixen normes generals de protecció en terrenys forestals incendiats, els terrenys forestals que hagen patit l'efecte d'un incendi no podran destinar-se al pasturatge, almenys, durant els cinc anys posteriors.
Article 36. Construccions i instal·lacions relacionades amb les activitats ramaderes
Queden prohibides les construccions i instal·lacions ramaderes de nova planta en l'àmbit del paratge. Esta prohibició s'estén tant a la ramaderia intensiva estabulada com a les construccions lligades a les explotacions extensives o semiextensives, com ara mallades, corrals i dormidors.
Secció quarta
Apicultura
Article 37. Apicultura
1. Els aprofitaments apícoles es consideren autoritzables en tot l'àmbit del paratge, sempre que es complisquen les disposicions del Reial Decret 209/2002, de 22 de febrer, pel qual s'establixen normes d'ordenació de les explotacions apícoles.
2. En el cas que els ruscos provoquen molèsties significatives o riscos per a l'ús públic, la conselleria competent en matèria de medi ambient podrà disposar-ne el trasllat a un altre emplaçament que no presente estos inconvenients o la retirada definitiva del paratge.
Secció quinta
Aprofitament forestal
Article 38. Gestió del terreny forestal
1. A l'efecte d'este PE, es consideren forests o terrenys forestals els definits així en l'article 2 de la Llei 3/1993, de 9 de desembre, de la Generalitat, Forestal de la Comunitat Valenciana, modificat per l'article 32 de la Llei 10/1998, de 28 de desembre.
2. En l'àmbit del PE, el règim de gestió dels terrenys forestals és el que s'establix, amb caràcter general, en la dita Llei Forestal de la Comunitat Valenciana, i el Decret 98/1995, de 16 de maig, del Consell, pel qual es va aprovar el seu reglament, així com les disposicions de la Llei 43/2003, de 21 de novembre, de Forests, i la Llei 10/2006, de 28 d'abril, per la qual es va modificar la Llei 43/2003, de 21 de novembre, de Forests.
3. Es promourà la declaració d'utilitat pública pel Consell, a l'efecte previst en la legislació forestal, dels terrenys forestals de propietat pública inclosos en l'àmbit del pla que no tinguen encara esta consideració.
4. Es promourà la firma de convenis, consorcis o qualsevol altra figura prevista per la legislació entre la conselleria competent en matèria forestal i l'Ajuntament de Canals per a la realització de tasques de conservació i regeneració de la coberta vegetal, treballs i tractaments de prevenció i extinció de plagues i malalties, i de prevenció d'incendis.
Article 39. Repoblació forestal
1. La repoblació de terrenys forestals no catalogats a iniciativa de l'Ajuntament de Canals haurà de comptar amb l'autorització de l'òrgan competent en matèria forestal, amb la presentació prèvia d'un projecte tècnic.
2. Els projectes de repoblació es redactaran seguint les directrius establides en l'Orde de 16 de maig de 1996, de la Conselleria d'Agricultura i Medi Ambient, per la qual s'aprovaren les directrius tècniques bàsiques per a les actuacions de repoblament o repoblació forestal de la Comunitat Valenciana. En qualsevol cas, els mètodes de preparació del terreny seran sempre puntuals, perquè es consideren menys agressius amb el medi amb risc d'erosió.
3. El material vegetal utilitzat en les repoblacions ha de complir els requisits exigits en l'annex II de l'esmentada Orde de 16 de maig de 1996, així com en el Decret 15/2006, de 20 de gener, del Consell, pel qual es regula la producció, comercialització i utilització dels materials forestals de reproducció, i el Reial Decret 289/2003, de 7 de març, sobre comercialització dels materials forestals de reproducció.
Article 40. Aprofitaments forestals
1. Es consideren, als efectes d'este PE, com a aprofitaments forestals la fusta, els productes d'aclarida, la llenya, les escorces, les pastures, els fruits, les llavors, les plantes aromàtiques, medicinals i condimentàries, els bolets i la resta de productes que es generen en els terrenys forestals. Estos aprofitaments requeriran l'autorització de la conselleria competent en matèria de medi ambient, sense perjuí de les disposicions dels articles 21 i 35 d'estes normes.
2. Així mateix, els aprofitaments forestals en l'àmbit del paratge han d'ajustar-se a les disposicions de les normes i els plans sectorials que siguen aplicables.
3. Es prohibix, amb caràcter general, la transformació a usos agrícoles dels terrenys forestals.
Article 41. Silvicultura
1. En l'àmbit del paratge natural municipal s'han d'aplicar les tècniques silvícoles menys agressives per a millorar la biodiversitat i multifuncionalitat de l'ecosistema forestal, i evitar, amb caràcter general, les acumulacions innecessàries de combustible en la muntanya.
2. En la planificació de les intervencions sobre hàbitats forestals es tendirà a la formació de masses que protegisquen el sòl adequadament i, al mateix temps, tinguen una estructura amb discontinuïtat horitzontal i vertical de combustible per a reduir el risc d'incendis.
Article 42. Productes fitosanitaris forestals
1. En relació amb l'ús de productes fitosanitaris, caldrà ajustar-se a les disposicions de la normativa vigent en la matèria. Serà necessària l'autorització de la conselleria competent en matèria de medi ambient per a l'ús de mitjans aeris en l'aplicació d'estos productes.
2. En tot cas, es prohibix l'ús de productes d'ampli espectre i alta persistència, i dels de toxicitat manifesta contra els valors ecològics de la zona.
Article 43. Incendis forestals
1. En general, i en matèria d'incendis forestals, este PE està subjecte a les determinacions de la legislació sectorial específica en la matèria.
2. En particular, s'establiran les mesures necessàries per a la prevenció i extinció d'incendis en l'àmbit del PE.
3. Amb caràcter general, es prohibix l'ús del foc amb qualsevol finalitat en tot l'àmbit del PE.
4. Tant en el pla local de prevenció d'incendis forestals, preceptiu segons l'article 138 del Reglament de la Llei Forestal de la Comunitat Valenciana, aprovat per Decret 98/1995, de 16 de maig, del Consell, com en el pla d'actuació municipal davant del risc d'incendis, regulat en el Decret 163/1998, de 6 d'octubre, del Consell, que es redacten a nivell municipal, caldrà considerar el paratge natural municipal com una àrea d'especial protecció i prioritat de defensa, figura a què es fa referència en l'article 140 del Decret 98/1995 mencionat anteriorment.
Per a l'aprovació d'estos plans caldrà obtindre, en tot cas, l'informe favorable de la conselleria competent en matèria d'incendis forestals.
5. En relació amb les mesures preventives per a totes les obres que es realitzen en l'àmbit del PE caldrà tindre en compte el Decret 7/2004, de 23 de gener, del Consell, pel qual es va aprovar el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els seus voltants.
6. L'Ajuntament de Canals i la conselleria competent en matèria d'incendis forestals vetlaran perquè les urbanitzacions situades en terrenys limítrofs al paratge natural municipal mantinguen nets de vegetació els vials d'accés, les cunetes i les faixes de protecció en els seus marges, així com totes les parcel·les perimetrals. A més, l'Ajuntament també vetlarà pel compliment estricte en estes zones de les normes urbanístiques i les ordenances municipals pel que fa a la prevenció d'incendis.
Secció sexta
Activitat cinegètica
Article 44. Normes generals
1. L'activitat cinegètica es considera compatible en l'àmbit del PE, i queda subjecta als períodes i les condicions establits en la legislació sectorial específica i els articles següents.
2. En particular, l'activitat cinegètica es permet en els terrenys que actualment complixen les condicions legals establides per a esta activitat.
3. Amb la finalitat de garantir la supervivència de determinades espècies faunístiques amenaçades, la conselleria competent en matèria de medi ambient podrà establir limitacions a l'activitat cinegètica en un territori determinat i durant un període de temps determinat.
Article 45. Ordenació cinegètica
1. En general, i en matèria d'ordenació cinegètica, este pla està subjecte a les disposicions de la legislació sectorial que hi siga aplicable. En concret, el vedat de caça de què forma part l'àmbit del pla especial es regularà i es gestionarà d'acord amb el seu pla tècnic d'aprofitament cinegètic corresponent. Este pla tècnic, atenent els criteris establits per la legislació vigent sobre caça, ha de garantir l'aprofitament sostenible dels recursos cinegètics.
2. Es fomentarà el manteniment de la zona de reserva cinegètica del tancat de què formen part els terrenys inclosos en el paratge dins del seu àmbit.
3. Sense perjuí de les disposicions de la regulació sectorial sobre períodes de veda i espècies cinegètiques a la Comunitat Valenciana, la conselleria competent en matèria de medi ambient podrà determinar, en l'àmbit del pla, si així ho requerix l'estat dels recursos cinegètics, limitacions específiques en les espècies abatibles i períodes hàbils.
4. L'ús cinegètic del paratge ha de ser compatible amb els seus usos didàctics i recreatius.
Secció sèptima
Activitat industrial
Article 46. Activitat industrial
Com que es considera incompatible amb els objectius de protecció d'este PE, queda prohibida l'activitat industrial de qualsevol tipus en l'àmbit del paratge natural municipal, incloent-hi les instal·lacions d'emmagatzematge o primera transformació de productes primaris.
Secció octava
Ús públic del paratge natural municipal
Article 47. Règim general d'ús públic del paratge natural municipal
1. En l'àmbit del paratge natural municipal es permet l'ús públic extensiu de caràcter naturalístic que no supose riscos eventuals de degradació ambiental i afecció negativa sobre els recursos naturals, i que implique una utilització passiva de l'espai natural protegit, del tipus del senderisme controlat. En tot cas, el senderisme i l'excursionisme s'han de realitzar exclusivament pels itineraris senyalitzats a este efecte.
2. Es permet la instal·lació d'equipaments d'ús públic de caràcter tou com a complement i suport a les activitats previstes en l'apartat anterior, com ara senyals indicadors d'itineraris o plafons interpretatius del paratge i els seus valors, indicadors de caràcter institucional, barreres o palissades de fusta per a evitar la dispersió de visitants i el risc d'accidents, i miradors xicotets en punts amb vistes panoràmiques.
Estos elements han d'utilitzar tipologies de disseny rústic, de manera que no causen impactes visuals negatius i queden integrats en l'entorn.
3. En l'àmbit del PE, es prohibixen les actuacions i instal·lacions de caràcter recreatiu, excepte les adequacions didacticonaturalístiques de caràcter tou previstes en els apartats anteriors d'este article.
Article 48. Pla d'ús públic del paratge natural municipal
1. S'elaborarà un pla d'ús públic del paratge natural municipal que, contindrà les determinacions necessàries per a l'ordenació i la gestió de les activitats lligades al gaudi ordenat i a l'ensenyança dels valors ambientals i culturals del paratge efectuades tant per iniciativa pública com privada o mixta.
2. L'elaboració del pla d'ús públic comportarà la realització dels estudis corresponents, en què s'avaluarà la incidència que el desenrotllament d'este tipus d'activitats puga tindre sobre els valors naturals i culturals que van motivar la declaració del paratge natural municipal, a fi d'evitar impactes negatius sobre estos.
3. L'homologació de les sendes existents en l'àmbit del paratge s'ajustarà al que establix el Decret 179/2004, de 24 de setembre, del Consell, de regulació del senderisme i esports de muntanya de forma compatible amb la conservació del medi natural.
4. El pla d'ús públic ha de contindre necessàriament la regulació de la pràctica d'activitats de muntanya com el senderisme. A este efecte, establirà els llocs i períodes en què es podran desenrotllar estes activitats sense perjuí per als valors naturals del paratge. S'ajustarà en tot cas a les disposicions del Decret 179/2004, de 24 de setembre, del Consell, de regulació del senderisme i esports de muntanya de forma compatible amb la conservació del medi natural, o a la legislació vigent en esta matèria.
5. En el pla d'ús públic es determinaran, per a la senyalització posterior, les vies d'accés al paratge, les zones d'aparcament, els camins no transitables amb vehicles i les sendes.
6. El pla d'ús públic del paratge es complementarà amb actuacions de promoció i conscienciació social sobre els seus aspectes ambientals.
7. L'Ajuntament de Canals aprovarà el pla d'ús públic amb l'informe vinculant de la conselleria competent en matèria de medi ambient.
Abans de l'aprovació, es demanaran els informes que es consideren oportuns per a garantir una regulació adequada de l'ús públic.
Així mateix, es duran a terme els estudis pertinents per a determinar el risc real existent en els sectors en què la cartografia temàtica definix risc de despreniment (zona de crestes), de manera que s'apliquen, si és procedent, les mesures de protecció necessàries per a garantir la seguretat dels usuaris, principalment en els trams que afecten la senda de la Ferradura i la senda del Portalet.
Article 49. Campaments de turisme o càmpings
Es prohibixen els càmpings i els campaments de turisme públics i privats en tot l'àmbit del paratge natural municipal.
Article 50. Acampada
Es prohibix l'acampada lliure en tot l'àmbit del paratge.
Article 51. Activitats educatives, recreatives i d'esplai vinculades a construccions
Es prohibix la construcció d'edificacions turístiques i recreatives, esportives i destinades a l'educació ambiental en l'àmbit del PE.
Article 52. Recreació concentrada
La recreació concentrada es definix com la que es desplega en un espai habilitat per a activitats recreatives, dotat amb equipaments d'escassa entitat, com ara taules i bancs.
Es produirà exclusivament a la zona habilitada a este efecte, a l'entorn de l'alt de Montecruz, sempre que no produïsca minva dels valors naturals i paisatgístics existents a la zona.
Article 53. Activitats esportives en el medi natural
1. Amb caràcter general, estes activitats s'exerciran sempre que no es produïsquen minva dels valors naturals, paisatgístics i culturals existents en l'àmbit del PE.
2. Es permet la realització d'esports pels particulars sempre que no utilitzen per a això elements sorollosos o puguen causar danys a la fauna i flora presents en l'espai natural protegit.
3. Qualsevol activitat esportiva organitzada per entitats públiques o privades requerirà l'autorització prèvia de l'Ajuntament de Canals, el qual podrà establir les limitacions que considere oportunes a fi d'evitar possibles impactes sobre l'espai natural protegit.
4. Es prohibix la pràctica d'activitats motoritzades amb fins esportius o lúdics, com ara motocròs, trial, quad i semblants.
Secció novena
Xarxa viària i circulació
Article 54. Xarxa viària del PE
1. La xarxa viària del Paratge Natural Municipal Cinc Germans està conformada per la senda de la Ferradura i l'assagador de la Casa del Guarda.
2. Les determinacions específiques per a la senda seran regulades pel pla d'ús públic. No obstant això, se'n recomana la senyalització i la promoció per mitjà de materials informatius i la difusió de recomanacions per a un comportament adequat en el medi natural i en un entorn de valor natural.
3. L'Ajuntament de Canals pot limitar l'accés al públic a determinades àrees a causa de la seua fragilitat, per a evitar molèsties a la fauna o per raons referides a la conservació de valors i recursos naturals que es motiven justificadament.
4. L'Ajuntament de Canals tancarà al trànsit les sendes secundàries de la senda principal.
Article 55. Ampliacions o modificacions de traçat de la xarxa viària del PE
Amb caràcter general, en l'àmbit del PE no es poden construir pistes de nova planta ni permetre l'ampliació del traçat de la seua xarxa viària.
Article 56. Circulació motoritzada al paratge
1. Amb caràcter general, a este respecte, caldrà ajustar-se a les disposicions del Decret 8/2008, de 25 de gener, del Consell, pel qual es regula la circulació de vehicles pels terrenys forestals de la Comunitat Valenciana.
2. Amb caràcter general, es prohibix la circulació motoritzada fora de les pistes forestals i rurals del paratge, excepte en els casos següents:
a) Vehicles autoritzats per l'Ajuntament de Canals.
b) Vehicles destinats a la realització de treballs de conservació i regeneració de la vegetació.
c) Vehicles de les administracions públiques que circulen com a conseqüència de necessitats del servici o de la realització d'activitats de manteniment de les infraestructures, servicis públics, etc.
d) Vehicles que realitzen servicis de rescat, emergència o qualsevol altre de naturalesa pública.
e) Vehicles de les forces i cossos de seguretat de l'Estat.
Secció deu
Urbanisme i edificació
Article 57. Urbanisme
1. Este PE, als efectes urbanístics, definix les qualificacions següents per al seu àmbit:
a) Sòl no urbanitzable de protecció especial viària: afecta la zona de protecció de l'autovia CV-40 inclosa en l'àmbit del paratge natural municipal.
b) Sòl no urbanitzable de protecció especial - Paratge Natural Municipal Cinc Germans: afecta la resta de l'àmbit del PE.
2. Per a la correcta aplicació d'esta normativa, el futur Pla General d'Ordenació Urbana de Canals ha de remetre a este PE per a la regulació o autorització de qualsevol projecte o actuació que estiga dins de l'àmbit del paratge natural municipal.
Article 58. Edificacions en el medi rural
1. Es prohibix la construcció d'edificacions de nova planta en tot l'àmbit del PE.
2. En l'actualitat, dins de l'àmbit del pla especial no hi ha cap edificació i, per tant, no es consideren dins d'este articulat els treballs de reconstrucció o rehabilitació.
Secció onze
Infraestructures
Article 59. Normes generals sobre les obres d'infraestructures
1. En l'àmbit del PE es prohibix, amb caràcter general, la realització de noves infraestructures de qualsevol tipus, com ara línies elèctriques, de comunicacions, xarxa viària o abocadors, llevat de les obres d'infraestructura que haja de realitzar la Confederació Hidrogràfica del Xúquer en l'àmbit de les seues competències, així com les destinades a l'interés general amb caràcter excepcional sempre que, en este últim cas, es demostre la impossibilitat de la seua ubicació en un altre tipus de sòl al terme i depenent sempre de l'avaluació d'impacte ambiental corresponent, en cas de requerir-ne legalment.
2. A les zones de protecció (incloses dins de l'àmbit del pla especial) de l'autovia CV-40 i de la carretera CV-596, l'organisme competent pot realitzar totes les actuacions de manteniment, conservació i protecció de la seguretat viària recollides en la Llei 6/1991, de 27 de març, de Carreteres de la Comunitat Valenciana.
Qualsevol actuació a les zones de protecció de l'autovia CV-40 i de la carretera CV-596 necessitarà autorització prèvia de l'administració de carreteres; en tot cas, hi prevaldran les actuacions i els usos establits en la Llei 6/1991, de 27 de març, de la Generalitat, de Carreteres de la Comunitat Valenciana.
3. En el cas que siga necesari, segons el règim d'excepcions de l'apartat 1, en la realització de noves infraestructures que afecten el paratge natural municipal, s'optarà per les solucions que, des del punt de vista ambiental, causen menys impacte sobre l'espai natural protegit. Serà necessària l'obtenció de l'informe favorable previ de la conselleria competent en matèria de medi ambient, sense perjuí de l'obligació d'obtindre les llicències o autoritzacions que siguen aplicables amb caràcter sectorial.
4. La realització d'obres per a la instal·lació, el manteniment o la remodelació d'infraestructures de qualsevol tipus s'ha d'ajustar, a més de les disposicions de les normatives sectorials aplicables, als requisits genèrics següents:
a) Els traçats i emplaçaments s'han de realitzar tenint en compte les condicions ecològiques i paisatgístiques del territori, a fi d'evitar la creació d'obstacles a la lliure circulació de les aigües o el rebliment, degradació de la vegetació natural o impactes paisatgístics.
b) Durant la realització de les obres cal prendre les precaucions necessàries per a evitar la destrucció de la coberta vegetal; de fet, en acabar-les cal restaurar el terreny i la coberta vegetal. Així mateix, s'evitarà la realització d'obres en els períodes en què puguen comportar alteracions i riscos per a la fauna.
c) Les autoritzacions i els altres requisits que específicament s'assenyalen per a la realització d'infraestructures s'han d'obtindre, en tot cas, amb caràcter previ a l'atorgament de la llicència urbanística.
d) Queda estrictament prohibit el depòsit i l'abocament de residus, tant líquids com sòlids, durant la realització de qualsevol infraestructura, qualsevol que siga la seua naturalesa i origen.
Secció dotze
Plans d'acció territorial
Article 60. Pla d'acció territorial de caràcter sectorial, Pla Eòlic de la Comunitat Valenciana
En este sentit, cal ajustar-se al que establix el pla d'acció territorial de caràcter sectorial, Pla Eòlic de la Comunitat Valenciana, aprovat per mitjà de l'Acord de 26 de juliol de 2001, del Consell, que qualifica com a zona exterior residual la totalitat de l'àmbit del PE.
Secció tretze
Activitats d'investigació
Article 61. Promoció de les activitats d'investigació
1. Amb independència del potencial ús públic del paratge natural municipal com a recurs utilitzable en la investigació bàsica sobre el medi físic, el territori i l'ambient socioeconòmic, a disposició en forma ordenada dels investigadors i les entitats i organismes especialitzats, l'Ajuntament de Canals, en col·laboració amb la conselleria competent en matèria de medi ambient, per a una millor gestió i administració de l'espai natural protegit, promourà la realització d'activitats d'investigació aplicada en matèria de coneixement i gestió dels recursos ambientals.
2. Estes activitats poden realitzar-se, atenent les seues característiques i els seus requeriments en mitjans humans i materials, amb mitjans propis de les administracions públiques competents o per mitjà de les col·laboracions oportunes amb entitats i organismes científics, tècnics o acadèmics. En este sentit, es subscriuran, amb els organismes i les entitats científiques i acadèmiques oportuns els convenis o acords de col·laboració necessaris.
3. Les matèries prioritàries d'investigació aplicada en l'àmbit del paratge natural municipal són les següents, en relació oberta que podrà adaptar-se a les necessitats de la gestió de l'espai natural protegit:
a) Investigació bàsica sobre les espècies de flora i fauna autòctona.
b) Desenrotllament de programes de conservació, recuperació i gestió d'espècies de flora i fauna considerades d'interés especial pel seu caràcter endèmic, rar o amenaçat, com també sobre les condicions per a la recuperació o millora dels seus hàbitats.
c) Investigació etnogràfica i etnològica sobre el medi humà tradicional del paratge.
d) Investigació sobre mètodes d'administració i gestió dels recursos naturals des de diverses perspectives: jurídica, administrativa i econòmica.
e) Mètodes de gestió de l'ús públic del paratge, des dels punts de vista tècnic, sociològic, econòmic i empresarial.
4. L'Ajuntament de Canals facilitarà el coneixement i promourà la divulgació dels treballs d'investigació realitzats en l'àmbit del paratge.
Article 62. Autoritzacions
Sense perjuí del règim general d'autoritzacions que figura en les disposicions generals d'esta normativa, s'establix el règim específic següent per a la realització, per persones o entitats alienes a l'Ajuntament de Canals o a la conselleria competent en matèria de medi ambient, d'activitats o projectes d'investigació que tinguen com a objecte els recursos ambientals del paratge natural municipal:
1. Les actuacions que afecten directament o indirectament la flora, la fauna o els hàbitats protegits, requeriran l'autorització prèvia de la conselleria competent en matèria de medi ambient i comunicació a l'Ajuntament de Canals. Amb esta finalitat, la persona o entitat que haja de realitzar l'activitat investigadora adjuntarà a la sol·licitud una memòria del projecte d'investigació que hi haja de desenrotllar.
2. Les autoritzacions poden contindre condicions o restriccions per a l'execució del projecte. És possible la revocació si les investigacions s'aparten del que establix la memòria del projecte presentat o si les labors d'investigació s'han dut a terme vulnerant les directrius establides per l'autorització.
3. Una vegada realitzat l'estudi científic autoritzat, la persona o entitat autoritzada ha de presentar un informe a l'Ajuntament de Canals sobre els resultats, com també sobre qualsevol altra dada que puga ser interessant des del punt de vista científic o de gestió de l'espai natural protegit. En el supòsit que els treballs d'investigació autoritzats es publiquen, el director del projecte hi ha d'aportar un exemplar de la publicació.
4. Les autoritzacions atorgades per a anellatge científic d'aus no exclouen la necessitat que l'anellador obtinga els permisos particulars corresponents, si és el cas.
5. Els promotors de projectes d'investigació sobre els valors naturals i culturals del paratge que, com que no afecten directament la flora, la fauna o els hàbitats protegits, no requerixen autorització prèvia, hauran de comunicar, això no obstant, a l'Ajuntament de Canals l'existència del projecte i facilitar-li l'accés als resultats de les investigacions amb destinació al fons documental del paratge.
TÍTOL III
Normes per a la gestió del paratge natural municipal
Article 63. Règim general
1. L'administració i gestió del Paratge Natural Municipal Cinc Germans correspon a l'Ajuntament de Canals.
2. La conselleria competent en matèria de medi ambient pot prestar a l'Ajuntament l'assistència tècnica necessària i l'assessorament per a la gestió del paratge natural municipal.
3. El règim de gestió del paratge atendrà el marc establit amb caràcter genèric per als paratges naturals municipals per la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, així com les determinacions específiques que establix en la matèria el Decret 161/2004, de 3 de setembre, del Consell, de Regulació dels Paratges Naturals Municipals.
4. La gestió del paratge, quant al funcionament d'instal·lacions, equipaments i servicis, pot delegar-se d'acord amb el que preveu la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Esta gestió també pot encomanar-se a altres entitats de dret públic o concertar-se amb institucions o entitats de naturalesa privada.
5. L'Ajuntament de Canals podrà promoure, per a assegurar la participació efectiva en la gestió del paratge natural municipal dels agents socials i econòmics implicats i d'altres administracions públiques, la constitució d'una entitat mixta amb participació de les administracions autonòmica i local, l'Administració general de l'Estat, a través del Ministeri amb competències en matèria de medi ambient o de l'organisme de conca (Confederació Hidrogràfica del Xúquer), les universitats i centres d'investigació i del sector privat, com ara una fundació, un consorci o un altre tipus de figura prevista en la legislació vigent.
Article 64. Consell de Participació del Paratge Natural Municipal
Com a òrgan col·legiat de caràcter consultiu, amb la finalitat de col·laborar en la gestió i canalitzar la participació dels representants d'interessos socials i econòmics afectats, es crea el Consell de Participació del Paratge Natural Municipal Cinc Germans, tal com s'establix en l'article 6 de la part dispositiva del decret de declaració del paratge, ajustant-se així a allò que es preveu en l'article 7.3 del Decret 161/2004, de 3 de setembre, del Consell, de Regulació dels Paratges Naturals Municipals.
TÍTOL IV
Mecanisme de finançament
Article 65. Règim general
1. El finançament del paratge natural municipal anirà a càrrec de l'Ajuntament de Canals.
2. L'Ajuntament de Canals habilitarà en els seus pressupostos els crèdits necessaris per a la correcta gestió del paratge natural municipal.
3. La conselleria competent en matèria de medi ambient pot participar en el finançament del paratge natural municipal, d'acord amb l'article 10 del Decret 161/2004, de 3 de setembre, del Consell, de Regulació dels Paratges Naturals Municipals, sense perjuí dels mitjans econòmics que poden aportar altres entitats públiques o privades que puguen tindre interés a coadjuvar al manteniment del paratge natural municipal.
TÍTOL V
Règim sancionador
Article 66. Règim sancionador
1. La inobservança o infracció de la normativa aplicable al paratge natural municipal serà sancionada de conformitat amb la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, i la Llei 42/2007, de 13 de desembre, del Patrimoni Natural i de la Biodiversitat, sense perjuí del que és exigible en via penal, civil o de qualsevol altre orde en què es puga incórrer.
2. Els infractors estan obligats, en tot cas, a reparar els danys causats i restituir els llocs i els elements alterats a la situació inicial.


Còpia Permalink ELI